Onnea, Jippes! | Aku Ankka
Onnea, Jippes!
Lokakuun 14. päivänä 1945 syntyi Hollannissa muuan Daan Jippes, joka myöhemmin tultiin tuntemaan taitavana sarjakuvataiteilijana ja erityisesti Carl Barksin käsikirjoittamien Sudenpentu-tarinoiden kuvittajana.
Jippes tunnetaan Disneytaiteilijoiden joukossa monitaiturina, joka pystyy vaihtamaan tyyliä lennosta. Esimerkkinä siitä toimii vaikkapa oheinen eri tyyleillä leikittelevä kansikuva, jonka Jippes piirsi synttäripäivän kunniaksi koottuun, elokuussa ilmestyneeseen Teema-Ekstraan.
Taiteilijana Daan Jippes on itseoppinut ja sarjakuvia hän alkoi julkaista jo 1960-luvulla. Jippes on toiminut uransa aikana myös Hollannin Disneyn art directorina kuin animaatioidenkin parissa Disneyn studioilla Kaliforniassa. Ei siis ihme, että mies toimii myös oppimestarina muille Disney-piirtäjille.
Jippesin käsialaa on myös Aku Ankan 42/2015 sivulta 3 alkava tarina, joten ei muuta kuin lehti käteen ja jo kunnioitettavan 70 vuoden iän saavuttaneen maestron sutjakkaasta piirrosjäljestä nauttimaan!